b'\n_START_ARTICLE_\nNatrijev sulfat\n_START_SECTION_\nZgodovina\n_START_PARAGRAPH_\nHidrat natrijevega sulfata je leta 1625 v avstrijskem izviru odkril nizozemsko/nem\xc5\xa1ki kemik in lekarnar Johann Rudolf Glauber (1604-1670), po katerem je dobil ime. Sam ga je zaradi njegovih medicinskih lastnosti imenoval sal mirabilis (\xc4\x8dude\xc5\xbena sol): sol se je uporabljala kot odvajalo, dokler niso v 20. stoletju odkrili bolj\xc5\xa1ih zamenjav._NEWLINE_V 18. stoletju se je Glauberjeva sol za\xc4\x8dela uporabljati kot surovina za industrijsko proizvodnjo sode (natrijev karbonat, Na\xe2\x82\x82CO\xe2\x82\x83) v reakciji s pepeliko (kalijev karbonat, K\xe2\x82\x82CO\xe2\x82\x83). Vzporedno z rastjo potreb po sodi, je rasla tudi proizvodnja Glauberjeve soli. Po uvedbi Leblancovega postopka za proizvodnjo sode v zadnjih letih 18. stoletja so potrebe po Glauberjevi soli postopoma ugasnile.\n_START_SECTION_\nZgradba molekule\n_START_PARAGRAPH_\nKristali natrijevega sulfata so zgrajeni iz kationov [Na(OH\xe2\x82\x82)\xe2\x82\x86]\xe2\x81\xba z oktaedrsko molekulsko geometrijo. Podobno so zgrajeni tudi drugi kovinski sulfati. Kationi so s sulfatnimi anioni povezani z vodikovimi vezmi. Razdalja Na-O je 240 pm. Dve molekuli vode na formulo nista koordinirani z Na\xe2\x81\xba._NEWLINE_Nenavadno se v primerjavi z drugimi hidriranimi solmi obna\xc5\xa1a tudi kristalni natrijev sulfat dekahidrat, ki ima merljivo ni\xc4\x8dto entropijo (entropija pri \xe2\x88\x92273,15 \xc2\xb0C), ki meri 6,32 J\xe2\x80\xa2K\xe2\x81\xbb\xc2\xb9\xe2\x80\xa2mol\xe2\x81\xbb\xc2\xb9. Pojav se pripisuje njegovi sposobnosti, da mnogo hitreje porazdeli vodo v primerjavi z ve\xc4\x8dino drugih hidratov.\n_START_SECTION_\nProizvodnja\n_START_PARAGRAPH_\nSvetovna proizvodnja natrijevega sulfata, ve\xc4\x8dinoma dekahidrata, je pribli\xc5\xbeno 5,5 \xe2\x80\x93 6 milijonov ton letno. Leta 1985 se je proizvedlo pribli\xc5\xbeno 4,5 milijona ton, od tega pribli\xc5\xbeno polovico iz naravnih virov, drugo polovico pa industrijsko. V letih 2000 do 2006 se je razmerje ustalilo na pribli\xc5\xbeno 4,5:1,5 do 2 milijona ton v korist naravnih virov. Naravni in industrijski natrijev sulfat sta skoraj povsem zamenjljiva.\n_START_SECTION_\nNaravni viri\n_START_PARAGRAPH_\nDve tretjini svetovne proizvodnje natrijevega sulfata izhaja iz naravnega minerala mirabilita, ki se koplje na primer v izsu\xc5\xa1enih koritih slanih jezer v ju\xc5\xbenem Saskatchewanu v Kanadi. Leta 1990 so bili glavni proizvajalci natrijevega sulfata Mehika in \xc5\xa0panija (po 500.000 ton) ter Ruska federacija, Zdru\xc5\xbeene dr\xc5\xbeave Amerike in Kanada po pribli\xc5\xbeno 350.000 ton. Svetovne zaloge v naravnih virih so ocenjene na ve\xc4\x8d kot milijardo ton._NEWLINE_Brezvodni natrijev sulfat se v zelo suhih okoljih pojavlja kot mineral tenardit, ki se z vlago iz zraka po\xc4\x8dasi pretvarja v mirabilit. Natrijev sulfat se nahaja tudi v mineralu glauberitu, ki je natrijev kalcijev sulfat (Na\xe2\x82\x82Ca(SO\xe2\x82\x84)\xe2\x82\x82). Oba minerala sta manj pogosta kot mirabilit.\n_START_SECTION_\nIndustrija\n_START_PARAGRAPH_\nNatrijev sulfat spada med zelo poceni kemikalije. Pribli\xc5\xbeno 50\xc2\xa0% svetovne proizvodnje se porabi kot polnilo v detergentih za pranje perila. Zaradi vedno ve\xc4\x8dje porabe teko\xc4\x8dih detergentov se njegova poraba temu primerno zmanj\xc5\xa1uje._NEWLINE_V preteklosti je bil drugi najve\xc4\x8dji porabnik natrijevega sulfata proizvodnja lesne celuloze po sulfatnem postopku. Organske spojine iz odpadne lu\xc5\xbeine se se\xc5\xbeigajo za proizvodnjo toplote, ki je potrebna za redukcijo natrijevega sulfata v natrijev sulfid. Proces zelo onesna\xc5\xbeuje okolje, zato ga postopoma zamenjujejo sodobnej\xc5\xa1i in okolju prijaznej\xc5\xa1i postopki. V Kanadi se je zaradi njihove uvedbe poraba natrijevega sulfata zmanj\xc5\xa1ala z 1,4 milijona ton leta 1970 na samo pribli\xc5\xbeno 150.000 ton leta 2006._NEWLINE_Tretje veliko podro\xc4\x8dje uporabe je proizvodnja stekla, ki je v Evropi njegov drugi najve\xc4\x8dji porabnik. Natrijev sulfat je bistrilo, ki iz raztaljenega stekla odstrani \xc5\xa1e zadnje majhne zra\xc4\x8dne mehur\xc4\x8dke, in talilo, ki prepre\xc4\x8duje nastajanje pene. Evropska steklarska industrija porabi pribli\xc5\xbeno 110.000 ton natrijevega sulfata letno._NEWLINE_Natrijev sulfat je pomembna kemikalija tudi v tekstilni industriji, predvsem na Japonskem. Deluje kot egalizirno sredstvo, ki zmanj\xc5\xa1a negativne naboje na vlaknih in s tem omogo\xc4\x8da bolj enakomerno prodiranje barvil. Za razliko od natrijevega klorida ne korodira posod iz nerjavnega jekla, v katerih se barva. Na Japonskem in v ZDA so ga leta 2006 v ta namen porabili pribli\xc5\xbeno 100.000 ton.\n_START_SECTION_\nShranjevanje toplote\n_START_PARAGRAPH_\nDekahidrat je zaradi visoke talilne toplote (82 kJ/mol ali 252 kJ/kg) in ugodne temperature tali\xc5\xa1\xc4\x8da (32,38 \xc2\xb0C) \xc5\xa1e posebej primeren za skladi\xc5\xa1\xc4\x8denje nizkotemperaturne son\xc4\x8dne toplote za kasnej\xc5\xa1o rabo na primer za ogrevanje prostorov. V nekaterih aplikacijah je sekahidrat vgrajen v termalne plo\xc5\xa1\xc4\x8dice, name\xc5\xa1\xc4\x8dene v podstre\xc5\xa1nih prostorih, v drugih aplikacijah pa v celice, obdane z vodo, ogrevano s son\xc4\x8dno energijo. Velika latentna toplota v primerjavi s specifi\xc4\x8dno toploto vode (4,2 kJ kg\xe2\x81\xbb\xc2\xb9 K\xe2\x81\xbb\xc2\xb9) znatno zmanj\xc5\xa1a velikost hranilnikov toplote._NEWLINE_Za hlajenje se uporablja v zmesi s kuhinjsko soljo (NaCl), ki zni\xc5\xbea tali\xc5\xa1\xc4\x8de na 18 \xc2\xb0C. Talilna toplota zmesi NaCl\xe2\x80\xa2Na\xe2\x82\x82SO\xe2\x82\x84\xe2\x80\xa210H\xe2\x82\x82O se rahlo pove\xc4\x8da in zna\xc5\xa1a 286 kJ/kg.\n_START_SECTION_\nDrugo\n_START_PARAGRAPH_\nV laboratoriju se brezvodni natrijev sulfat pogosto uporablja kot inertno su\xc5\xa1ilno sredstvo za odstranjevanje sledov vode iz organskih raztopin. Deluje po\xc4\x8dasneje kot podobni magnezijev sulfat, vendar je bolj u\xc4\x8dinkovit. U\xc4\x8dinkovit je samo do pribli\xc5\xbeno 30 \xc2\xb0C. Zaradi inertnosti je uporaben za \xc5\xa1tevilne spojine in raztopine. V raztopino se dodaja toliko \xc4\x8dasa, da se kristali prenehajo sprijemati, kar pomeni, da je raztopina suha._NEWLINE_V preteklosti se je kot Glauberjeva sol uporabljal kot odvajalo. Poleg tega iz telesa u\xc4\x8dinkovito odstranjuje nekatere droge, na primer prevelike odmerke paracetamola._NEWLINE_Nedavno so odkrili, da u\xc4\x8dinkovito raztaplja zlato s finih pozla\xc4\x8denih elektronskih proizvodov, na primer s kontaktnih no\xc5\xbeic, spojnikov in stikal. Je varnej\xc5\xa1i in cenej\xc5\xa1i od drugih sredstev za odstranjevanje zlata in nima \xc5\xa1kodljivih vplivov na zdravje._NEWLINE_Najmanj en proizvajalec, ThermalTake, uporablja dekahidrat za hlajenje prenosnih ra\xc4\x8dunalnikov (iXoft Notebook Cooler). Dekahidrat je vgrajen v pre\xc5\xa1itih plasti\xc4\x8dnih blazinicah. Ko se stali, za\xc4\x8dne kro\xc5\xbeiti po ra\xc4\x8dunalniku in izena\xc4\x8duje njegovo temperaturo, hkrati pa deluje kot toplotni izolator.\n_START_SECTION_\nVarnost\n_START_PARAGRAPH_\nNatrijev sulfat se na splo\xc5\xa1no obravnava kot nestrupena snov. Z njim se mora kjub temu ravnati previdno, ker njegov prah lahko povzro\xc4\x8di napad astme in dra\xc5\xbei o\xc4\x8di. Nevarnosti se izognemo s papirnato masko in za\xc5\xa1\xc4\x8ditnimi o\xc4\x8dali. Transport natrijevega sulfata nima nobenih omejitev.'